Source: http://lounakirjastot.fi/asiakkuus/kayttosaannot/
Timestamp: 2018-01-16 21:27:22+00:00
Document Index: 19745932

Matched Legal Cases: ['kko ', '§ 35', '§ 26', '§ 3', '§ 3', '§ 33']

Käyttösäännöt | Lounakirjastot
Louna-kirjastojen käyttösäännöt 1.6.2017 alkaen
Louna-kirjastot ovat Forssan seudun kuntien yleisten kirjastojen yhteenliittymä, nk. kirjastokimppa, johon kuuluvat Forssan kaupunginkirjasto sekä Humppilan, Jokioisten, Tammelan ja Ypäjän kunnankirjastot. Nämä Louna-kirjastojen käyttösäännöt koskevat em. kirjastokimpan kaikkia kirjastoja.
Kirjasto on kaikkien käytettävissä
Kirjaston tilat ovat avoimet kaikille kirjaston palveluita käyttäville. Kirjaston maksuttomia palveluita ovat kirjaston omien kokoelmien käyttö, niiden lainaaminen ja varaaminen sekä käyttäjille annettava ohjaus ja neuvonta (tietopalvelu).
Käyttäessäsi kirjaston tiloja tai palveluita sitoudut noudattamaan voimassa olevia käyttösääntöjä, joten tutustu niihin ja pidä ne tallessa.
Kirjaston käyttösäännöt perustuvat lakiin yleisistä kirjastoista (1492/2016) ja niillä edistetään kirjaston sisäistä järjestystä, turvallisuutta ja viihtyisyyttä.
Kirjaston käyttäjänä et saa aiheuttaa häiriötä kirjaston muille käyttäjille tai henkilökunnalle, etkä vaarantaa kirjaston viihtyisyyttä tai turvallisuutta. Kirjaston käyttäjänä olet myös velvollinen käsittelemään kirjaston aineistoja ja muuta omaisuutta siten, että ne eivät vioitu tai vaurioidu. Muulla omaisuudella tarkoitetaan kirjaston tiloja, tietokoneita ja muita laitteita ja kalusteita.
Toistuvasta häiritsevästä tai turvallisuutta vaarantavasta käyttäytymisestä taikka kirjaston omaisuuden vahingoittamisesta voidaan antaa kirjaston määräaikainen käyttökielto.
Ensimmäinen kirjastokortti on maksuton. Saat kirjastokortin esittämällä voimassaolevan kuvallisen henkilötodistuksen ja ilmoittamalla yhteystietosi. Kirjastokortin myöntämiseen tarvitaan Suomessa oleva osoite. Muista myös ilmoittaa mahdollisista osoitteesi ja nimesi muutoksista kirjastoon välittömästi.
Alle 15-vuotias saa kirjastokortin huoltajan tai toisen täysi-ikäisen vastuuhenkilön kirjallisella suostumuksella. Vastuuhenkilö on vastuussa siitä aineistosta, joka on lainattu alle 15-vuotiaan kirjastokortilla sekä niistä maksuista, jotka ovat syntyneet tänä aikana.
Päiväkoti, koulu, muu laitos tai yhteisö saa kirjastokortin täysi-ikäisen vastuuhenkilön kirjallisella suostumuksella. Vastuuhenkilö on vastuussa aineistosta, joka on lainattu laitoksen tai yhteisön kirjastokortilla. Lainauskiellossa oleva henkilö ei voi ryhtyä vastuuhenkilöksi.
Kirjastokortti oikeuttaa sinut lainaamaan aineistoja kaikista Louna-kirjastoista. Kirjastokortti on henkilökohtainen ja se on esitettävä aineistoa lainattaessa. Laitoksen tai yhteisön kirjastokortilla saa lainata vastuuhenkilön suostumuksella laitoksen tai yhteisön henkilökuntaan kuuluva
Kirjastokortin omistajana olet vastuussa siitä aineistosta, joka lainataan henkilökohtaisella kirjastokortillasi tai takaamallasi kirjastokortilla. Vastuu koskee myös kadonneella kortilla lainattua aineistoa siihen saakka kunnes katoamisilmoitus on tehty. Ilmoita kirjastokorttisi katoamisesta siis ensi tilassa mihin tahansa Louna-kirjastoon. Tämä koskee myös vastuuhenkilöä. Kadonneeksi ilmoitettu kirjastokortti poistetaan käytöstä. Uusi kirjastokortti kadonneen tai rikkoutuneen tilalle on maksullinen.
Kirjastokortilla, jossa on tunnusluku, voi
- käyttää lainausautomaattia
- varata aineistoa, uusia lainoja ja seurata omia asiakastietoja verkkokirjastossa
- varata ja käyttää Internet-työasemia
- ladata e-aineistoja.
Tunnusluvun saat kirjastosta. Tunnusluku on henkilökohtainen ja olet vastuussa sen käytöstä.
Lainaajan ja vastuuhenkilön tiedot tallennetaan Louna-kirjastojen yhteiseen asiakasrekisteriin. Henkilötietolain mukaan kirjastolla on oikeus rekisteröidä asiakkaan henkilötunnus. Rekisterin henkilötietoja ei luovuteta ulkopuolisille, paitsi mahdollisissa palauttamattoman aineiston laskutus- ja perintätilanteissa.
Sinulla on oikeus tarkistaa, mitä tietoja sinusta on tallennettu kirjaston asiakasrekisteriin. Tiedot voit tarkistaa, kun olet todistanut henkilöllisyytesi esittämällä voimassaolevan henkilötodistuksen, jossa on valokuva ja henkilötunnus. Jos olet vastuuhenkilö, sinulla on oikeus tarkistaa laitoksen tai yhteisön tiedot. Vastuuhenkilönä voit myös saada tietoa alle 15-vuotiaan henkilön myöhässä olevista lainoista ja maksamattomista maksuista. Tiedot voit tarkistaa esittämällä voimassaolevan henkilötodistuksen, jossa on valokuva ja henkilötunnus.
Rekisteriseloste on nähtävillä kirjastoissa sekä Louna-kirjastojen verkkosivuilla.
Laina-ajat ja lainarajoitukset
Yleinen laina-aika on 28 vuorokautta. Poikkeukset yleisestä laina-ajasta:
- DVD/Blu ray- ja VHS-tallenteet, CD-ROM-levyt, lautapelit, aikakauslehtien irtonumerot 14 vuorokautta
- e-kirjat ja e-äänikirjat 2 tai 14 vuorokautta.
Sinulla voi olla samanaikaisesti lainassa enintään 10 DVD-levyä, 20 CD-levyä ja 3 konsolipeliä/CD-ROM-levyä. Kuvatallenteiden ja konsolipelien lainauksessa noudatetaan kuvaohjelmalakia (710/2011) ja niitä voi lainata vain tallenteelle tai pelille määritellyn ikärajan ylittänyt henkilö.
Palauta lainasi viimeistään eräpäivänä kirjaston aukioloaikana. Voit palauttaa aineiston mihin tahansa Louna-kirjastoon toimipaikkaan. Palautuksesta saat halutessasi kuitin.
Jos palautat aineiston palautusluukun kautta kirjaston ollessa suljettuna, henkilökunta kirjaa palautus-luukkuun jätetyn aineiston palautuneeksi vasta seuraavana kirjaston aukiolopäivänä. Palautusluukun kautta jätetystä aineistosta kertyy myöhästymismaksuja palautusten kirjaamiseen saakka.
Aineiston palauttaminen palautusluukusta tapahtuu omalla vastuullasi.
Myöhästyminen ja muistutukset
Myöhästymismaksu peritään aineistosta, jonka palautat tai uusit eräpäivän jälkeen. Myöhässä olevasta aineistosta lähetetään kolme myöhästymismuistutusta: viikko eräpäivän jälkeen, kolme (3) viikkoa eräpäivän jälkeen ja viisi (5) viikkoa eräpäivän jälkeen. Varatusta aineistosta lähetetään muistutus heti eräpäivää seuraavana päivänä.
Kaikkien Louna-kirjastojen asiakasmaksuja voi maksaa mihin tahansa Louna-kirjastoon. Laskutettu aineisto on kuitenkin korvattava laskun mukaisesti laskuttavalle kirjastolle. Kirjastossa kulloinkin perittävät maksut on lueteltu käyttösääntöjen maksuliitteessä. Ne ovat nähtävissä myös kirjastoissa ja Louna-kirjastojen verkkosivuilla.
Lainauskielto astuu voimaan, jos
- palauttamattomasta aineistosta on lähetetty kolmas (3.) myöhästymismuistutus (Forssa) tai
lasku (Humppila, Jokioinen, Tammela, Ypäjä)
- sinulle on kertynyt maksamattomia maksuja 10 €
- olet kadottanut tai vahingoittanut kirjaston aineistoa.
Jos kirjastolla on saatavaa lainaajalta, jolle on aloitettu velkajärjestely, ei velalliseen kohdisteta toimenpiteitä maksukiellon piiriin kuuluvan velan perimiseksi tai sen suorittamisen turvaamiseksi. Jo aloitettuja toimenpiteitä ei jatketa. Velalliseen ei tällaisen velan osalta kohdisteta maksuviivästyksen seurauksena lainausoikeuden menetystä.
Lainausoikeuden saat takaisin palauttamalla myöhässä olevan aineiston, korvaamalla kadonneen tai vahingoittuneen aineiston ja maksamalla kertyneet maksut.
Aineistoa voit varata joko kirjastossa, puhelimitse tai Louna-kirjastojen verkkokirjaston kautta. Louna-kirjastojen omien aineistojen varaaminen on maksutonta. Varattaessa voit valita kirjaston, josta haluat aineiston noutaa. Noudettavista varauksista saat ilmoituksen sähköpostilla, tekstiviestillä tai kirjeellä. Varattu aineisto sinun tulee noutaa seitsemän (7) päivän kuluessa saapumisilmoituksen lähtemisestä. Jos et tarvitsekaan varaamaasi aineistoa, ilmoita siitä kirjastoon. Varatun aineiston noutamatta jättämisestä peritään maksu.
Aineistoa, jota ei ole oman kirjaston kokoelmissa, voidaan välittää muista kirjastoista kaukolainasääntöjä ja lainan antaneen kirjaston ehtoja noudattaen. Jätä kaukolainapyyntö ensisijaisesti oman kunnan kirjastoon. Kaukolainat ovat maksullisia.
Videokasetteja, DVD-, CD-ROM- tai Blu ray –levyjä ei voi tekijänoikeudellisistä syistä korvata vastaavalla tallenteella, vaan siitä tulee maksaa euromääräinen korvaushinta.
Asian hoitamatta jättäminen aiheuttaa lainauskiellon. Kustannukset peritään tarvittaessa oikeustoimin, jolloin myös perinnästä aiheutuvat kulut jäävät maksettavaksesi.
Tallenteita lainaat omalla vastuullasi. Kirjasto ei vastaa niistä vahingoista, joita lainaamasi tallenteet ovat mahdollisesti aiheuttaneet laitteillesi.
Asiakastietokoneet ja digitointitila
Louna-kirjastoissa on asiakkaiden käyttöön tarkoitettuja tietokoneita ja tablettitietokoneita sekä osassa kirjastoja myös langaton verkko. Forssan pääkirjastossa asiakkaiden käytössä on myös erillinen digitointitila.
Kirjasto määrittelee tietokoneiden varaamiskäytännöt. Asiakas on vastuussa digitointitilan käytöstä ja lukitsemisesta varaamanaan aikana.
Kirjasto ei vastaa vahingoista, jotka aiheutuvat laitteiden tai verkkoyhteyksien toimintahäiriöistä tai käyttäjän toiminnasta. Käyttäjien on huomioitava myös voimassaolevan lainsäädännön (henkilörekisteri-, tekijänoikeus- ja rikoslaki) määräykset. Viranomaisilla on oikeus saada koneen käyttäjätietoja rikostutkintatapauksissa. Asiakas vastaa itse käsittelemiensä tietojen salassa pysymisestä ja tiedostojensa tallentamisesta.
Henkilökunnalla on oikeus rajoittaa tarvittaessa tietokoneiden käyttöoikeutta. Käyttäjä sitoutuu korvauksiin, jos laitteille tai ohjelmille tehdään tahallista vahinkoa tai ilkivaltaa sinä aikana, kun käyttäjä on varannut tilan.
Käyttösääntöjen voimassaolo
Käyttösäännöt ovat voimassa toistaiseksi ja niillä kumotaan 1.1.2016 voimaan tulleet säännöt.
Louna-kirjastojen käyttösäännöt on hyväksytty:
Forssan kaupungin sivistys- ja tulevaisuuslautakunta 25.4.2017 § 35
Humppilan kunnan elämänlaatulautakunta 4.5.2017 § 26
Jokioisten kunnan kirjastolautakunta 10.5.2017 § 3
Tammelan kunnankirjaston kirjastonjohtaja 11.5.2017 § 3
Ypäjän kunnan sivistyslautakunta 24.5.2017 § 33